Solidariteit aanvaar Sibanye-loonaanbod | Maroela Media
Solidariteit het ná maande lange onderhandelings met Sibanye-Stillwater eindelik ingestem om die mynmaatskappy se jongste loonverhogingsaanbod te aanvaar en nie aan die beplande staking by die maatskappy deel te neem nie.
Dié vakbond en 'n reeks ander mynbouvakbonde is sedert verlede jaar met Sibanye-Stillwater in 'n geskil oor loonverhogings betrokke.
Solidariteit het destyds aangevoer dat Sibanye-Stillwater hom vrywillig onder sakeredding moet plaas aangesien die mynhuis nie van plan is om gebeurlikheidsplanne gereed te kry om afleggings af te weer en in goedertrou oor lone te onderhandel nie.
Hy het egter nou 'n aanbod van 'n 5%-verhoging vir sy lede, wat werknemers by die maatskappy se goudmyne is, aanvaar en finaal sy geskil met die maatskappy beëindig.
Solidariteit se lede het ook nie op 1 Maart aan die stakings deelgeneem wat deur ander lede van mynbouvakbonde ondersteun is nie. Die Kommissie vir Versoening, Bemiddeling en Arbitrasie (KVBA) het destyds hierdie staking goedgekeur.
"Nadat 'n vertroulike stemmingsproses plaasgevind het, het 'n oorweldigende meerderheid van Solidariteit se lede die finale aanbod aanvaar," sê Riaan Visser, adjunkhoofsekretaris vir die mynbou-, landbou- en chemiese bedryf by Solidariteit.
"Solidariteit het hom op grond van die ledemandaat aan die geskilproses onttrek en het hy nie aan die gesamentlike vakbondstemming vir 'n staking op 1 Maart deelgeneem nie."
Visser sê hoewel Solidariteit se lede nie aan die staking deelgeneem het nie, het hy wel begrip vir die ander vakbonde se posisie insover die aanbod wat ter tafel gelê is.
Sibanye-Stillwater het in Februarie tydens 'n vergadering met Solidariteit, Num, Amcu en Uasa 'n hersiene loonverhogingsaanbod aan werknemers by sy goudmyne gemaak.
Die gewysigde driejaar-aanbod maak voorsiening vir 'n verhoging van 5% aan mynwerkers, ambagslui en amptenare en 'n R800-verhoging aan kategorie 4- tot 8-werknemers. 'n Addisionele R100 behuisingstoelaag word ook hierby ingesluit.
"Die poging om konsensus tussen partye te vind is altyd die kern van arbeidsverhoudinge. Solidariteit se benadering is altyd om gemene gewin te vind in plaas daarvan om vyandig teenoor ander partye op te tree," sê Visser.